O‘zbekiston va Tojikiston Zarafshon daryosida GES qurishni muhokama qilmoqda

O‘zbekiston va Tojikiston Zarafshon daryosi havzasida GES qurish va uni ekspluatatsiya qilish tartibi va ulushbay ishtirok etish shartlari to‘g‘risidagi hukumatlararo bitim loyihasini muhokama qilishda davom etmoqda, deb xabar berdi Energetika vazirligi matbuot xizmati. O‘zbekiston—Tojikiston ishchi guruhining navbatdagi yig‘ilishi mart oyida Dushanbe shahrida o‘tkazilishi rejalashtirilgan.

Qayd etilishicha, Tojikistonda Zarafshon daryosida umumiy quvvati 320 MVtga teng ikkita GES qurish masalasini o‘rganib chiqish mamlakat prezidentlarining 2018-yil 17-avgustda imzolangan qo‘shma bayonotida ko‘zda tutilgan.
Gidroelektrstansiyalarni bosqichma-bosqich qurish rejalashtirilgan: avvaliga qiymati 282 million dollarga teng, quvvati 140 MVt.ni tashkil etuvchi hamda 700-800 million kVt/soat elektr energiyasi ishlab chiqaruvchi “Yovon” GES qurilishi ko‘zda tutilmoqda.
Navbatdagi bosqichda tomonlar Fandaryoda qiymati 270 million dollarga teng, quvvati 135 MVtni tashkil etuvchi hamda 500-600 million kVt/soat elektr energiyasi ishlab chiqaruvchi GES qurishi mo‘ljallangan.
Loyihani moliyalash xalqaro moliyaviy tashkilotlarning qarz va grant mablag‘lari, shuningdek, tomonlarning o‘z mablag‘lari hisobidan amalga oshirilishi ko‘zda tutilgan.
Qurilgan gidroelektrstansiyalar faqat O‘zbekiston ehtiyojlari uchun 1400 mln kVt/soat ekologik sof elektr energiyasi ishlab chiqaradi.
Shuningdek, loyiha yagona energotizimni qo‘llab-quvvatlashga hamda GESni birga qurish va ulardan foydalanish jarayonida qo‘shimcha ish o‘rinlarini yaratishga, shuningdek, elektr energiyasini teng asosda O‘zbekiston va Tojikistonga yo‘naltirishga ko‘maklashadi.
Avvalroq O‘zbekistonda 2020-yilda 4 ta GES qurish va modernizatsiya qilish boshlanishi haqida xabar berilgan edi.